
E L Ő T E R J E S Z T É S

Sülysáp Város Önkormányzata Képviselő-testületének

2017. augusztus 24-én tartandó munkaterv szerinti ülésére

9. napirendhez

Tárgy: Duna-Tisza Közi Hulladékgazdálkodási és Környezetvédelmi Önkormányzati Társulás létrehozása
Tisztelt Képviselő-testület!
A Képviselő-testület 106/2017. (VI. 22.) ÖKT határozatával döntött arról, hogy Sülysáp Város Önkormányzata részt vesz a Kecskemét Megyei Jogú Város Önkormányzata gesztorságával szerveződő hulladékgazdálkodási társulás létrehozásában.

A társulás létrehozására felkért 105 önkormányzat közül 2017. július 31-ig 100 település fejezte ki csatlakozási szándékát, azonban közülük 16 önkormányzat a társulási tanácsba való delegálásról nem döntött, vagy nem a többi önkormányzat által javasolt személyt fogadta el, illetőleg a társulási megállapodás elfogadásáról több önkormányzat záradék, feltétel kikötése mellett döntött, Örkény Város Önkormányzata pedig felkérés nélkül fejezte ki csatlakozási szándékát, de a társulási tanácsba tagot nem delegált.

Ezen változások miatt az elfogadott társulási megállapodás módosítása szükséges a csatlakozó önkormányzatok felsorolása és a társulási tanács tagjainak mandátumszáma vonatkozásában. 

A módosításokkal egybeszerkesztett társulási megállapodás az előterjesztés mellékletét képezi, és a korábban előterjesztett tervezethez képest az alábbi változásokat tartalmazza:

· A társulás tagjainak megnevezését és szavazatszámait tartalmazó részekből kivezetésre került a társulási szándékukat ki nem fejező önkormányzatok megnevezése.
· A társulás tagjainak megnevezését és szavazatszámait tartalmazó részekben megjelölésre került Örkény Város Önkormányzata.
· A más társulásban, illetve más társulás részeseként közbeszerzési eljárásban ajánlatkérőként jelenleg részt vevő önkormányzatok javaslatára kiegészítésre került a V/1. pont.
· A Társulási Tanácsba delegált személyek nevesítésre kerültek a megállapodás mellékletében, továbbá a delegáltak képviseletének terjedelmére vonatkozó, szintén több önkormányzat által javasolt szabályozást emeltünk be a IX/1.2. pontba.
· A IX/1.5., továbbá IX/1.9. a Társulási Tanács alakuló ülésének összehívására vonatkozó eljárási szabállyal bővült.
· A IX/3.2. pontban a Pénzügyi Ellenőrző Bizottsági tagság megszűnésére vonatkozó szabályokat javasolt volt egyértelműsíteni.
· Az esetleges inkasszó gyakorlására vonatkozó feltételek és szabályok több önkormányzat javaslatára pontosításra kerültek. Az inkasszó kezdeményezésének hatásköre az elnök helyett a Társulási Tanácshoz kerül.
· A XII. fejezetből a társulási megállapodás hatályára vonatkozó, a megállapodásban más helyeken is meglévő rendelkezések törlésre kerültek.
· A társulás megalakulásának időpontja a Magyar Államkincstár tájékoztatása szerint naptári napban kifejezett időpont lehet. Erre tekintettel, feltételezve, hogy az előterjesztett megállapodást minden önkormányzat elfogadja 2017. szeptember 22-ig, és a Társulási Tanács alakuló ülést tud tartani legkésőbb 2017. szeptember 29-én, ezért az alakulás időpontja 2017. szeptember 29. napjában került meghatározásra.

Kérem az előterjesztés szíves megtárgyalását és a fentiekkel módosított társulási megállapodás elfogadását.
…/2017. (VIII. 24.) ÖKT határozati javaslat

Sülysáp Város Önkormányzatának Képviselő-testülete az Mötv. 88. §-a alapján
1./ a Duna-Tisza Közi Hulladékgazdálkodási és Környezetvédelmi Önkormányzati Társulás létrehozása ügyében hozott 106/2017. (VI. 22.) ÖKT határozatát fenntartja azzal, hogy a Társulási Megállapodást a jelen határozathoz előterjesztett módosított tartalommal hagyja jóvá;

2./ felkéri és felhatalmazza a polgármestert a Társulási Megállapodás aláírására.

Határidő: azonnal
Felelős: polgármester
Sülysáp, 2017. augusztus 17.

Horinka László s.k.

